**Întrebări și răspunsuri privind implementarea proiectelor**

**în cadrul schemelor de ajutor de minimis**

**România Start-up Plus / Diaspora Start-up**

1. Prin Ghidurile Solicitantului aferente apelurilor România Start-up Plus și Diaspora Start-up au fost stabilite procente maximale pentru cheltuielile care nu fac obiectul schemei de ajutor de minimis, respectiv 40% pentru România Start-up Plus si 50% pentru Diaspora Start-up. Cand se calculează aceste procente?

Răspuns:

Aceste procente au fost stabilite în ghidurile solicitantului pentru a asigura un echilibru în faza de construcție a bugetului, respectiv în faza de depunere a proiectului.

La finalul implementarii proiectului, bugetul executat nu va fi corectat/revizuit în funcție de aceste procente.

1. Cum se desfășoară procesul de verificare a cheltuielilor aferente subvenției?

Răspuns:

Subvenția aferentă ajutorului de minimis se primește în tranșe. Prima tranşă către beneficiarul ajutorului de minimis (beneficiarul final) se va acorda în cuantum-ul prevazut în contractul de subvenţie, dar nu mai mult de 75% din valoarea ajutorului de minimis, asa cum a fost acesta aprobat pe baza planului de afaceri. A doua tranşă se va acorda în funcţie de condiţiile temporale şi financiare, prevăzute în ghidul solicitantului - condiţii specifice aplicabil.

Procesul de verificare a cheltuielilor aferente subvenției primite vor viza în primul rând respectarea planului de afaceri din prisma obiectului planului de afaceri, respectarea indicatorului privind numărul locurilor de muncă nou create în conformitate cu planul de afaceri, respectarea condiţiilor de sustenabilitate. Locurile de muncă trebuie menţinute şi ocupate pe o perioadă de minim 6 luni după cele 12 luni aferente implementării, iar IMM-urile nou create trebuie să funcţioneze pentru o perioadă de minim 18 luni, conform planului de afaceri.

Cheltuielile individuale efectuate de către beneficiarul ajutorului de minimis (beneficiarul final), nu vor reprezenta obiectul verificării OI/AM, cât timp ele sunt în linie cu planul de afaceri aprobat. Administratorul schemei trebuie să se asigure permanent, atât pe perioada de implementare a proiectului cât și în perioada de sustenabilitate, de corelarea cheltuielilor efectuate de către beneficiarul final cu planul de afaceri aprobat.

Pentru detalierea modului în care se realizează aceste verificări şi monitorizarea efectivă, DGPECU va actualiza în maxim 90 de zile Manualul beneficiarului în care se va introduce o secţiune specifica cu privire la modul de urmărire şi de verificare a activităţii IMM-urilor nou create prin cele doua apeluri, **România Start Up Plus** și **Diaspora Start Up** .

1. Definirea unei proceduri/ a unui ghid privind asigurarea finanțării în cadrul contractelor de minimis și de raportare a implementării schemelor de minimis.

Răspuns:

AM POCU consideră că definirea unei asemenea proceduri nu este necesară.

Dorim să subliniem faptul ca Solicitantul (administratorul schemei de minimis), la momentul depunerii cererii de finantare, a avut în vedere și a inclus în cererea de finanţare o procedură de implementare a ajutoarelor de minimis, în conformitate cu care administratorul schemei și-a asumat cunoștintele cu privire la implementarea schemei respective. Mai mult, în cadrul proiectului există bugetată activitatea de monitorizare a implementării schemelor de ajutor de minimis.

Din prisma raportării ajutorului de stat prin RegAS, încărcarea datelor în sistemul RegAS va fi făcută de către Organismele Intermediare. In viitorul apropiat, se va pune la dispoziția administratorilor schemelor de antreprenoriat modalitatea de raportare, în calitate de administrator al schemei, a datelor de introdus în RegAS către Organismele Intermediare.

1. Există o listă cu toți câștigătorii înainte de semnarea contractelor de minimis la nivel de AM, pentru a evita dubla finanțare?

Răspuns:

In acest moment, publicarea unei liste cu toți câștigătorii concursurilor de planuri de afaceri finanțate prin schemele **România Start Up Plus** si **Diaspora Start Up** nu respectă prevederile Regulamentului(UE) 2016/679 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date (GDPR).

AM POCU va iniția discuții cu structurile responsabile de prelucrarea datelor cu caracter personal în Romania în vederea identificării unei posibile soluții.

1. Beneficiarii ajutoarelor de minimis în cadrul România Start-up Plus / Diaspora Start-up pot beneficia și de alte ajutoare de minimis (de exemplu subvenție locuri de munca, ucenicie), dar suma totală (inclusiv finanțarea) să nu depășească 200.000 euro în 3 ani conform regulamentelor?

Răspuns:

Da, beneficiarii ajutoarelor de minimis în cadrul România Start-up Plus / Diaspora Start-up pot beneficia și de alte ajutoare de minimis cu condiția încadrarii în plafonul total de 200.000 euro în 3 ani fiscali consecutivi, conform Regulamentului CE nr. 1998/2006 de aplicare a articolelor 87 și 88 din Tratatul de instituire a Comunității Europene privind ajutorul de minimis.

1. Dupa data semnării contractului de subvenție se mai poate acorda mentorat?

Răspuns:

Activitatea de mentorat se realizează până la data semnării contractului de subvenție. După semnarea contractului de subvenție, administratorul schemei de minimis poate doar monitoriza implementarea planurilor de afaceri.

1. Care este data de referință la care se raportează primirea ajutorul de minimis?

Răspuns:

Data de referință la care se raportează primirea ajutorul de minimis va fi data semnării contractului de subvenție.

1. Procedurile de raportare ale beneficiarilor de schema de minimis sunt stabilite de către fiecare administrator al schemei de minimis sau există o serie de exigențe impuse de AM?

Răspuns:

Administratorul schemei de minimis are printre altele și obligația de a monitoriza modul de implementare a schemei de minimis.

Singurele exigențe impuse de AM sunt în legătură cu respectarea condițiilor prevazute în ghidul solicitantului aplicabil, respectiv respectarea condițiilor de acordare a tranșelor, obligația inființării și menținerii locurilor de muncă cel puțin 6 luni după cele 12 luni de implementare, precum și obligativitatea implementării conform planului de afaceri.

1. Unde se realizează arhivarea documentelor aferente implementării planurilor de afaceri de către beneficiarii ajutoarelor de minimis?

Răspuns:

Arhivarea documentelor originale aferente activitatii economice a IMM-ului beneficiar de ajutor de minimis, se realizează la sediul acestuia, în conformitate cu prevederile legale europene și naționale aplicabile.

1. Cum poate fi responsabilizat beneficiarul ajutorului de minimis din prisma utilizării corespunzatoare a subvenției primite?

Răspuns:

Responsabilizarea beneficiarul ajutorului de minimis din prisma utilizării corespunzătoare a subvenției primite se va realiza prin **contractul de subvenție.**

Contractul de subvenție furnizat de catre AM POCU ca anexă a ghidului solicitantului aplicabil este un model de contract orientativ.

Administratorii schemelor de minimis pot completa contractul de subvenție cu clauze suplimentare în vederea responsabilizării suplimentare a beneficiarului ajutorului de minimis.

1. Legat de responsabilitatea start-up-ului ca SRL, ea este limitată, iar în cazul în care el intră în insolvență, responsabilitatea financiară este spre zero. Este posibilă introducerea în aceste contracte a unor clauze de fidejusiune cu beneficiarul, ca persoană fizică ce devine asociat majoritar și administrator, astfel încât, în cazul unui faliment, al unei insolvențe voluntare, administratorul schemei să se poată îndrepta în baza clauzei de fidejusiune împotriva persoanei care administrează afacerea?

Răspuns:

Responsabilizarea beneficiarul ajutorului de minimis din prisma utilizării corespunzătoare a subvenției primite se va realiza prin **contractul de subvenție.**

Contractul de subvenție furnizat de catre AM POCU ca anexă a ghidului solicitantului aplicabil este un model de contract orientativ.

Administratorii schemelor de minimis pot completa contractul de subventie cu clauze suplimentare în vederea responsabilizării suplimentare a beneficiarului ajutorului de minimis și/sau recuperării ajutorului de minimis acordat.

1. Administratorii schemelor de minimis pot dezvolta împreună cu Autoritatea de Management un model de contract de subvenție?

Răspuns:

Autoritatea de Management a furnizat deja administratorilor schemelor de minimis un model de contract de subvenție, atașat ghidului solicitantului aplicabil. Fiecare administrator de schemă de minimis poate completa prin adăugarea unor condiții suplimentare, aplicabile tipurilor de activități finanțate prin planurile de afaceri declarate câștigătoare.

1. Responsabilizarea organismelor POCU alături de administratorii schemei de implementare a proiectelor, pentru buna implementare și finalizarea cu succes a acestora.

Răspuns:

În conformitate cu prevederile schemei de minimis, atât Organismele Intermediare cât și Autoritatea de Management sunt responsabile alături de administratorii schemelor, de buna derulare a programului. Rolurile precise aferente fiecarei entități sunt detaliate în cadrul Schemei de Minimis aplicabile.

1. Recuperarea ajutorului de minimis se realizează de către administratorul schemei de minimis, conform prevederilor Ordonanţei de urgenţă a Guvernului nr. 77/2014, cu modificările şi completările ulterioare, la solicitarea Furnizorului Schemei de Minimis. Pentru aceasta, Furnizorul Schemei de Minimis va pune la dispoziția administratorului schemei de minimis metodologia de recuperare a ajutorului de minimis.

Răspuns:

Da, recuperarea se realizează de către administratorul schemei de minimis, cu respectarea prevederilor Ordonanţei de urgenţă a Guvernului nr. 77/2014. Datele privind recuperarea ajutorului vor fi introduse in sistemul RegAS de către Organismele Intermediare.

In viitorul apropiat, AM va pune la dispozitia administratorilor schemelor de antreprenoriat modalitatea de raportare, în calitate de administrator al schemei, a datelor de introdus în RegAS către Organismele Intermediare.

1. De la cine se recuperează ajutorul de minimis?

Răspuns:

Conform prevederilor Schemei de Ajutor de minimis, recuperarea se face de la beneficiarul ajutorului de minimis.

1. În cazul în care este necesară recuperarea ajutorului de minimis, recuperarea se va face din cererea de rambursare depusă de administratorul schemei?

Răspuns:

Recuperarea se realizează de la beneficiarul ajutorului de către administratorul schemei de minimis, cu respectarea prevederilor Ordonanţei de urgenţă a Guvernului nr. 77/2014. Detalii cu privire la modul de recuperare vor fi prezentate de către AM cu ocazia furnizării procedurii menționate la punctul 14.

Cu toate acestea, administratorii schemelor de minims vor avea în vedere faptul că un ajutor utilizat necorespunzător presupune neatingerea indicatorilor asumați la nivelul proiectului. În aceste condiții, amintim faptul că pot fi aplicate corecții financiare administratorului schemei de minimis conform Metodologiei pentru reglementarea modului de diminuare a finanțării nerambursabile în cazul neîndeplinirii țintelor indicatorilor de program în cadrul proiectelor finanțate prin POCU.

1. Aspectele privind recuperarea ajutorului de minimis trebuie introduse în contractul de finanțare, astfel încât beneficiarul final să conștientizeze că recuperarea se va face de la el?

Răspuns:

Aspectele privind obligațiile beneficiarului final nu sunt incluse în contractul de finanțare, ci în contractul de subvenție încheiat între acesta și administratorul schemei de minimis. În schema de ajutor de minimis se precizează faptul că beneficiarul ajutorului de minimis are obligația de a restitui, după caz, partial sau total, valoarea ajutorului de minimis primit, în situația nerespectării condițiilor de acordare a ajutorului, inclusiv dobânda aferentă.

1. Este necesară validarea câștigătorilor planurilor de afaceri de către OI/AM înainte ca administratorii schemelor de minimis să semneze contractele de subvenție?

Răspuns:

Nu este necesară validarea câștigătorilor planurilor de afaceri de către OI/AM înainte ca administratorii schemelor de minimis să semneze contractele de subvenție.

1. Ce măsuri sunt necesare pentru urgentarea plății subvențiilor?

Răspuns:

Pentru urgentarea plății subvențiilor, AM POCU recomandă respectarea următoarele reguli generale:

* Subvențiile să fie solicitate prin cereri de plată de către administratorii schemelor de minimis care să conțină exclusiv cheltuielile aferente subvențiilor;
* Administratorul schemei trebuie să aibă depus la Organismul Intermediar ultimul Raport tehnic aferent fazei I, în cadrul caruia să fie raportați câștigătorii planurilor de afaceri;
* Cererea de plată va avea menționat faptul că este aferentă ultimului Raport tehnic aferent fazei I. Odată cu Cererea de Plată se vor depune obligatoriu copii ale Contractelor de subvenție semnate și documentele care atestă inființarea și existența firmei. Din documentele atașate Cererii de plată trebuie sa reiasă faptul că persoanele declarate căstigătoare ca urmare a concursului de selecție al planurilor de afaceri au devenit acționari majoritari în cadrul firmelor nou inființate, firme cu care administratorii planurilor de afaceri au semnat contractele de subvenție.

1. Participanții ale căror planuri de afaceri au fost desemnate câștigătoare își pot deschide firma în altă localitate urbană decât cea indicată în planul cu care a câștigat?

Răspuns:

Autoritatea de Management recomandă ca întreprinderile să fie înființate în localitatea indicată în planul de afaceri aprobat, deoarece planul de afaceri a fost evaluat, analizat și a obținut un punctaj în cadrul unui concurs. Prin schimbarea localității, chiar dacă este tot în mediul urban, este afectat planul de afaceri așa cum a fost el aprobat, precum și criteriile pe baza cărora acesta a fost aprobat.

1. Sediul social al întreprinderii poate rămâne în localitatea indicată în planul de afaceri, dar se poate deschide un punct de lucru în altă localitate decât cea menționată în planul de afaceri, care este în aceași regiune?

Răspuns:

Nu se poate deschide un punct de lucru în altă localitate decât cea menționată în planul de afaceri, chiar dacă sediul social rămâne conform planului. Întreprinderile trebuie să fie înființate în localitatea indicată în planul de afaceri aprobat, deoarece planul de afaceri vizează locația implementării activității, nu vizează locația sediului social. Este posibila însă, **deschiderea unui nou punct de lucru** ca urmare a extinderii afacerii.

1. Există riscul ca un beneficiar care este dintr-un sat aparținător unui oraș să nu fie considerat ca aparținând zonei urbane?

Răspuns:

Pentru clarificarea statutului satelor aparținătoare de orașe, AM recomandă verificarea unităţilor administrativ – teritoriale în Registrul unităţilor administrativ - teritoriale – SIRUTA.

1. Este posibilă deschiderea unui nou punct de lucru pe parcursul implementării planului de afaceri?

Răspuns:

Da, se poate deschide un nou punct de lucru ca urmare a extinderii, a dinamicii afacerii.

1. Un participant al cărui plan de afaceri a fost desemnat câștigator se poate asocia pentru deschiderea firmei, el fiind asociat majoritar? Cu oricine sau cu un GT?

Răspuns:

Da, câștigătorii planurilor de afaceri se pot asocia cu un asociat minoritar, cu condiţia respectării prevederilor din *Legea nr. 346/2004 privind stimularea înfiinţării şi dezvoltării întreprinderilor mici şi mijlocii, cu modificările și completările ulterioare.* Asociatul poate să facă parte inclusiv din grupul ţintă necâştigator, din România sau din afara țării, din regiunea vizată sau din altă regiune. Nu se pot asocia doi câştigători ai planurilor de afaceri. Recomandăm ca administratorul schemei să verifice această asociere din prisma valorii adăugate, a justificării motivului pentru care este necesară această asociere, precum şi din prisma respectării regulilor cu privire la ajutorului de stat.

1. Este posibil ca modificarile din interiorul bugetelor de minimis să fie în sarcina administratorului schemei, fără să fie necesar act aditional între administrator și finanțator?

Răspuns:

Da, modificările bugetelor de minimis sunt exclusiv în sarcina administratorului schemei. AM POCU recomandă ca orice modificare a planului de afaceri aprobat inițial să se realizeze doar prin act adițional la contractul de subvenție.

1. În urma evaluării, mulţi evaluatori au făcut observații privind necesitatea unor modificări în cadrul planurilor de afaceri. Când se vor face aceste modificări: înainte sau după semnarea contractului de subvenție?

Răspuns:

AM recomandă ca ajustările propuse de evaluatori asupra planurilor de afaceri aprobate, conform procesului de evaluare, să fie făcute înainte de semnarea contractului de subvenţie.

1. Pentru trecerea în etapa de contractare la persoanele din lista de rezervă, cum se judecă obligația de participare la stagiul de practică / activități de mentorat, în afara etapei I?

Răspuns:

După finalizarea celor 12 luni aferente etapei I, în cadrul etapei II nu pot fi reluate activități aferente etapei I, ale căror cheltuieli să poată fi considerate eligibile. Activitățile poti fi reluate în afara etapelor, prin reactivarea persoanelor din lista de rezervă – de exemplu, oricând în perioada de implementare. Din pacate sumele aferente acestor activități nu vor putea fi solicitate la rambursare, dar rezultatul activităţii va fi recunoscut.

1. Dacă totalul planurilor de afaceri câștigătoare este sub suma planificată inițial, există flexibilitatea contractării următoarelor planuri ale participanților din lista de rezervă? Este necesară inițierea unui act adițional de modificare a indicatorilor?

Răspuns:

Dacă bugetul proiectului, reprezentând valoarea subvențiilor, nu a fost alocat în totalitate ca urmare a indicatorilor prestabiliți, administratorul schemei are posibilitatea să selecteze mai multe planuri de afaceri decât indicatorul propus, în limita bugetului schemei. Este interzisă supracontractarea. Nu este necesară întocmirea unui act adițional la contractul de finanțare, în situația în care se se va raporta un număr mai mare de indicatori decât cel prevăzut inițial.

1. Dacă în perioada de contractare există un număr mare de retrageri, inclusiv din lista de rezerve, există posibilitatea de a aduce din afara proiectului în limita procentului de 10 % (Romania Start-up Plus) în etapa de contractare?

Răspuns:

După finalizarea celor 12 luni aferente etapei I, în cadrul etapei II nu pot fi reluate activități aferente etapei I, ale căror cheltuieli să poată fi considerate eligibile. Activitățile poti fi reluate în afara etapelor, oricând în perioada de implementare, ținând cont de faptul că fiind nebugetate, sumele aferente nu pot fi solicitate la rambursare, rezultatul activităţii fiind recunoscut.

1. Ce documente trebuie să prezinte participanții înainte de semnarea contractelor de subvenție? Exista un ghid pentru implementarea schemei de minimis?

Răspuns:

Înainte de semnarea contractelor de subvenție, fiecare beneficiar al ajutorului de minims trebuie să facă dovada că este acţionar majoritar în cadrul IMM-ului nou creat, să demonstreze că are deschis contul pentru primirea finanţării, să prezinte documente din care să rezulte că aparține grupului ţintă eligibil și că este declarat câștigător al unui plan de afaceri.

Nu există un ghid pentru implementarea schemei.

1. Întreprinderile sunt obligate să facă angajări, chiar dacă nu au obținut toate autorizațiile necesare funcționării și nu desfășoară activitate?

Răspuns:

Conform ghidului solicitantului, fiecare beneficiar al ajutorului de minimis va trebui să angajeze, la cel târziu 6 luni de la semnarea contractului de ajutor de minimis, cel puțin 2 persoane. Obţinerea autorizaţiilor trebuia prevăzută în planul de afaceri, riscul neobținerii acestora în timp util fiind un risc asumat de administratorul schemei prin aprobarea respectivului planului de afaceri.

1. Contul cu dublă semnătură pus la dispoziție de BCR este agreat de AM?

Răspuns:

În condițiile în care titularul contului este întreprinderea nou creată, Autoritatea de Management nu are observații. Recomandarea AM este ca acest aspect să fie inclus în contractul de subvenţie.

1. Ce se întâmplă cu plata subvenției în situația in care un beneficiar nu poate face investițiile din planul de afaceri conform graficului de implementare?

Răspuns:

Dacă investiţiile nu sunt efectuate în conformitate cu planul de afaceri, dar beneficiarul va reuşi să implementeze cele 18 luni fără a îndeplini condiţiile de acordare a tranşei a II, această tranşă nu va mai fi acordată. Dacă nu va reuşi să implementeze planul de afaceri în cele 18 luni, perioadă în care să fie inclusă angajarea a cel puţin 2 persoane la minimum 6 luni de la semnarea contractului de subvenție, beneficiarul ajutorului de minimis va trebui să returneze sumele primite.

1. Este pregatit AM-ul sa plateasca aproximativ 200 milioane de euro in perioada martie – iunie?

Răspuns:

Da, Autoritatea de Management este pregătită să plătească 200 milioane de euro in perioada martie – iunie.

1. Exista condiția de a mentine rata orară a angajaților pe perioada de sustenabilitate? Dar a normei? Respectiv pentru cele 6 luni de sustenabilitate, dupa finalizarea proiectului?

Răspuns:

Da, există obligația respectării ratei orare și a normei stabilite în planul de afaceri. Persoanele pot fi angajate atât full-time, cât şi part-time, cu condiţia ca norma să fie respectată întocmai şi în cele 6 luni după cele 12 luni de implementare, conform planului de afaceri. Rata orară poate să crească, dar nu poate să scadă.

1. O persoană câștigătoare a unui ajutor de minimis trebuie să se întoarcă obligatoriu în România sau poate să-și conducă afacerea din Diaspora?

Răspuns:

O persoană câștigătoare a unui ajutor de minimis trebuie să se întoarcă în România, conform scopului şi spiritului apelului Diaspora Start-up. Având în vedere că persoana căstigătoare este administratorul unei firme din România beneficiară a subvenției, cu sediul social în România, aceasta (persoana) trebuie să aibă domiciliul sau reşedinţa în România, într-una din regiunile menționate în cadrul ghidului solicitantului.

1. O persoană câștigătoare a unui plan de afaceri trebuie să aibă Carte de Identitate sau poate avea doar Carte de Identitate provizorie?

Răspuns:

Persoana câștigătoare a unui plan de afaceri poate avea fie Carte de Identitate, fie Carte de Identitate provizorie, dar care să fie valabilă la momentul semnării contractului de subvenţie.

1. Se poate realiza o cerere de plata a subvențiilor inainte de data de incepere a perioadei de funcționare efectivă, respectiv inainte de data începerii acestei activități în graficul de implementare?

Răspuns:

Nu. Cererea de plată se depune doar după începerea activităţii și după semnarea contractului de subvenţie.

1. Cererile de plată pentru subvenţii vor intra pe un registru separat?

Răspuns:

Nu există un registru separat pentru cererile de plată aferente subvențiilor. Aceste cererile vor fi plătite în regim prioritar, după validarea raportului tehnic.

1. Se poate acorda avans mai mic de 75% în prima tranșă? Procentul de 30% cifra de afaceri de realizat se aplică la 75% sau la valoarea primei tranșe?

Răspuns:

Conform ghidului solicitantului, prima tranșă este de **maxim 75%.** A doua tranșă se acordă în condițiile în care beneficiarul a realizat din activitatea curentă venituri reprezentând minimum 30% din valoarea tranșei inițiale. Valoarea exactă a tranșelor vor fi prevăzute în contractul de subvenție si vor fi în concordanță cu planul financiar aferent planului de afaceri.

1. Beneficiarul va face cerere de plata pentru transa a II-a?

Răspuns:

Da, tranșa a II-a va fi solicitată prin depunerea unei cereri de plată la AMPOCU de către Administratorul schemei. Precizăm faptul că tranșele pot fi suportate de către administratorii schemelor de minimis inclusiv din prefinanțarea acordată. Cu toate acestea, AM POCU recomandă utilizarea mecanismului Cererilor de plată pentru acest tip de cheltuială.

1. Se pot efectua plăți pe cheltuieli angajate în primele 12 luni de funcționare și după expirarea termenului de 12 luni? Sau toate plățile trebuie efectuate în primele 12 luni de funcționare?

Răspuns:

Este foarte important ca îndeplinirea indicatorului de venituri de 30% din valoarea primei tranşe să fie atins în primele 12 luni, iar plata pe care o primeşte beneficiarul final prin administratorul schemei să se facă în cadrul celor 12 luni. Beneficiarul subvenției poate să cheltuiască sumele primite după cele 12 luni, cu condiţia ca acestea să fie aferente cheltuielilor angajate în primele 12 luni. Prin termenul “angajate” înţelegem fie angajate şi neplătite, fie angajate şi plătite din surse proprii. Cu alte cuvinte, tranşa a II-a reprezinta un decont: fie un decont deschis, fie un decont închis din surse proprii.

1. Dacă banii respectivi intră în cont după ce se termină etapa a II-a, mai sunt eligibili?

Răspuns:

Nu. Conform prevederilor ghidului solicitantului aplicabil, toate plăţile aferente înființării și funcționării întreprinderilor nou create trebuie efectuate în cadrul primelor 12 luni de funcționare. Termenul *“plăţi”* se referă la plăţile efectuate de administratorul schemei către beneficiarul final.

1. Dacă tranşa I întârzie la plată, beneficiarul final poate să cheltuiescă sume din surse proprii?

Răspuns:

Da, beneficiarul final poate să cheltuiască din surse proprii. Există, de asemenea, posibilitatea ca administratorul să plătească prima tranşă din propriile lui resurse su din prefinanțarea acordată. Ulterior, aceste sume vor fi solicitate prin cerere de rambursare şi plătite de către Autoritatea de Management.

1. Sunt cazuri în care Beneficiarii finali au inclus și cofinantare privată în planul de afaceri. Administratorii schemei au solicitat, ca o condiție pentru tranșa initială, să fie prezentată dovada existenței cofinanțării private în contul proiectului, cu intenția de a vira avansul tot în acest cont dedicat special derulării proiectului. Intrebare 1: cofinanțarea privată și sumele de minimis pot fi utilizate de pe contul respectiv sau trebuie un cont special pentru suma din minimis și un cont separat pentru cofinanțare?

Intrebare 2: trebuie plătite cu OP-uri separate cofinanțarea privata și sumele de minimis?

Răspuns:

Nu există condiţii sau restricţii în ceea ce priveşte utilizarea cofinanţării private a planului de afaceri prin anumite conturi. Administratorii schemelor de ajutoar de minimis vor monitoriza în schimb respectarea angajamentelor prevăzute în planul de afaceri, inclusiv asigurarea existenței cofinanțării proprii a Beneficiarilor fnali în cuantumul prevăzut.

1. Care va fi modalitatea de decontare a taxelor de înființare firme, taxe prevăzute pe linie de buget privind ajutorul de minimis?

Răspuns:

Având în vedere că aceste taxe de înfiinţare a firmelor sunt taxe plătite de către persoana fizică şi ulterior decontate sau introduse pe contabilitatea persoanei juridice, singura variantă de decontare a acestor taxe este prin cereri de rambursare*.*

1. Pot interveni modificari în structura acționariatului întreprinderii nou inființate în timpul implementării planului de afaceri, respectiv în perioada de sustenabilitate?

Răspuns:

Da, pot interveni modificări în structura acţionariatului, cu acordarea unei atenţii deosebite la acţionarul majoritar, care trebuie să rămână în continuare acţionar majoritar pâna la finalizarea perioadei de sustenabilitate.

1. Care va fi procedura aplicabilă în ceea ce privește achizițiile efectuate pentru punerea în aplicare a planului de afaceri? Este aplicabil Ordinul 1284/2016?

Răspuns:

Ordinul 1284/2016 nu este aplicabil beneficiarilor de ajutori de minimis. Întreprinderea nou inființată trebuie să respecte principiul tratamentului egal, principiul non-discriminarii, principiul transparenţei şi, nu în ultimul rând, să demonstreze că ceea ce achiziţionează este in conformitate cu preţul pieţei. Acest lucru se poate realiza printr-o analiză a pieţei, prin prezentarea a 3 oferte, sau un anunţ în ziar, etc.

1. Achizițiile din bugetele de minimis sunt în responsabilitatea administratorilor schemei de minimis, conform legislației, fără să fie necesară trimiterea spre aprobare catre finanțator?

Răspuns:

Achizițiile din bugetele de minimis sunt în responsabilitatea administratorilor schemei de minimis. Orice modificare a acestora va fi făcută în baza unui act aditional la contractul de subvenție. Planurile de achiziţii nu trebuie transmise către Autoritatea de Management sau la Organismele Intermediare.

1. Cât timp se păstrează bunurile achiziționate prin planurile de afaceri după finalizarea proiectului?

Răspuns:

În contractul de subvenţie se precizează că bunurile achizitionate prin planurile de afaceri se pastreaza 3 ani de la data de finalizare a proiectului.

1. Plafoanele de cheltuieli prevazute în Ghid se aplică și pentru cheltuielile aprobate în planurile de afaceri? Salarii, achiziții de echipamente, închiriere ?

Răspuns:

Plafoanele din ghidul solicitantului nu se aplică intreprinderilor nou create, ci se aplică doar administratorilor schemei de minimis.

1. Dacă o firmă de contabilitate este realizată prin această schemă și primește subvenție, celelalte firme din aceeași schemă au voie să colaboreze cu firma de contabilitate nou inființata?

Răspuns:

Doi sau mai mulţi beneficiari de ajutor de minimis pot colabora între ei, cu condiţia ca această colaborare să se bazeze pe servicii real prestate.

1. Ceea ce prevede Ghidul aplicantului ca fiind cheltuieli eligibile pentru schema de minimis –este model orientativ? Achiziția de masini este eligibilă? Dar cea de clădiri? Trebuie sa fie noi sau pot fi și second hand? Pot fi achiziționate din spațiul extracomunitar?

Răspuns:

Ceea ce prevede Ghidul solicitantului nu este model orientativ.

Achiziția de autoturisme/autoutilitare este eligibilă cu condiția ca acel autoturism/autoutilitară să fie utilizat/ utilizată în scopul implementării planului de afaceri.

Achiziția de clădiri nu este eligibilă, iar bunurile achiziționate pot fi atât din spațiul comunitar cât și din spațiul extracomunitar cu condiția să fie noi.

1. TVA este cheltuială eligibilă aferentă subvenției (ajutorului) de minimis?

Răspuns:

TVA-ul este cheltuială eligibilă, cu condiția respectării prevederilor legale în vigoare. Subliniem faptul că suma suma totală reprezentând cheltuieli de funcționare a intreprinderii, nu poate depăși 40.000 euro.

1. Cheltuielile cu lucrări de amenajare sunt elibigile?

Răspuns:

Da. Cheltuielile cu lucrările de amenajare sunt eligibile, fiind încadrate la ”alte cheltuieli pentru investiții”, conform Ghidului solicitantului.

1. Cheltuielile cu achiziționarea de containere, căsuțe de camping sau hale sunt considerate cheltuieli eligibile?

Răspuns:

Cheltuielile cu achiziționarea de containere, căsuțe de camping, etc pot fi cheltuieli eligibile cu condiția ca pentru instalarea acestora sa nu fie necesară autorizație de construcție. De exemplu, dacă pentru montarea unei hale este necesară autorizație de construcție, atunci înseamnă că aceasta se încadrează la categoria construcții, nefiind cheltuială eligibilă.

1. Se solicită definirea clara a cheltuielilor eligibile in cadrul ajutorului de minimis. De exemplu : fondul de marfă pentru firmele de comerț nu este confirmat/infirmat ca fiind eligibil.

Răspuns:

În lista cheltuielilor eligibile, listă ce are caracter exhaustiv, sunt eligibile stocurile de materii prime. Stocurile de marfă nu sunt considerate chletuieli eligibile. Dacă afacerea nou inființată necesită stocuri de marfă, acestea pot fi achiziționate din fonduri proprii sau cu sprijinul altor surse de finanțare.

1. Consultanța de management de proiect este eligibilă ca și cheltuială pentru IMM? Este vorba de cheltuieli cu consultanța pentru implementarea planului de afaceri. Evaluatorii au recomandat ca aceasta să se elimine.

Răspuns:

Consultanța de management de proiect***nu*** *este eligibilă, deoarece* administratorul de schemă face monitorizarea implementării planului de afaceri.

1. Raspunderea pentru eventuale fraude, independente de posibilitatea de verificare a administratorilor de schemă, realizate de beneficiari ai ajutoarelor de minimis sunt imputate direct administratorilor de schema?

Răspuns:

În Ghidul solicitantului sunt menționate tipurile de asigurări care sunt eligibile.

1. Asigurarea de management a administratorului este cheltuială eligibilă? Asigurarea pote fi cesionată în favoarea administratorului de schemă?

Răspuns:

Asigurarea profesională a managerului / a reprezentantului legal nu este o cheltuială eligibilă.

1. Asigurarea profesională a reprezentantului legal nu poate fi introdusă în Ghidul solicitantului ca și cheltuială eligibilă?

Răspuns:

Asigurarea profesională a reprezentantului legal nu este și nu poate fi introdusă ca și cheltuială eligibilă.

1. Este necesară întocmirea unor rapoarte de activitate pentru mentorii aferenți stagiilor de practică, în condițiile în care aceștia nu au fost notificați și nu sunt plătiți din bugetul proiectului?

Răspuns:

Dacă mentorul nu este plătit din bugetul proiectului, nu se solicită raport de activitate, ci se prezintă doar rezultatul mentoratului (livrabilele).

1. Societățile în cadrul cărora se desfășoară practica trebuie să dețină cod CAEN identic cu cel mentionat in planul de afaceri?

Răspuns:

Nu se solicită CAEN identic. Stagiul de practică se organizează în cadrul unei întreprinderi existente, funcționale, a cărei activitate economică face parte din **aceeași grupă CAEN** cu cea aferentă planului de afaceri selectat.